Jako bě israelski lud z Egypta wućahnył, swjećeše Pascha-nóc, nóc stražowanja k česći Knjezowej (Eks 12,42). Chrystus je nowe, prawe jutrowne jehnjo. Wón wjedźe do praweje swobody, za čož bě wuswobodźenje z wotročstwa w Starym Zakonju předwobraz za Chrystusa.
W jutrownej nocy wosada jutrowne potajnstwo na sebi nazhoni: Přez ćmu kročimy do swětła, z ćerpjenja do radosće, ze zajeća do swobody, ze smjerće do žiwjenja, přez křiž do zrowastanjenja.
Srjedźišćo jutrowneje nocy je jutrowne swětło, znamjo žiweho Chrystusa. Wón, dobyćer nad smjerću, dźe před nami jako swětło, kotrež zaćěri wšu ćmu. Wón zjednoća wšitke stawy swojeje wosady přez sakrament křćeńcy, znamjo znowanarodźenja a swjeći z njej jutrowne dobyće. Tohodla wobnowja wěriwi swój křćeński slub.
Jutrońčku započina so jutrowny čas, kotryž traje 50 dnjow a skónči so swjatki.
(z wosadnika wuwzate)
Daloko znaty je křižerski procesion wosady na jutrońčce. Tutomu so přez cyrkej napołoži nadawk: Chrystusa zrowastanjeneho dobyćerja nad złym njepřećelom a smjerću, wšemu swětej wozjewjeć.
Hižo wot lětstotkow hotuja so křižerjo jutrońčku na puć, zo bychu wjesołe poselstwo a radostne "Haleluja" do swěta njesli. Dokel su křižerjo w něhdy hišće wjetšej Chróšćanskej wosadźe jěchali, njeje znate. Znate pak je, zo su Ralbičanscy křižerjo před reformaciju do Chrósćic jěchali.
(z Chróšćanskich křižerskich)
szl_Latn szl_Latn szl_Latn slk_Latn pol_Latn szl_Latn ces_Latn szl_Latn